נמלי הים – השערים הכלכליים של ישראל

נמלי הים משנעים כ -99% מסחר החוץ של מדינת ישראל . הצורך בפעילות ימית יעילה, ואיכותית חייב את חברת נמלי ישראל להמשיך לפתח, לקדם ולשדרג את התשתית הלאומית הנמלית של המדינה, מתוך ראייה אסטרטגית לטווח הארוך, הרואה בנמלים כלי הכרחי לפעילות סחר החוץ ויצירת תחרות בריאה, שעתידה להביא להורדת המחירים והוזלת יוקר המחיה.

פתיחתו של נמל המפרץ בספטמבר האחרון ופתיחת נמל הדרום, שצפוי להיפתח בשבועות הקרובים, הוציאה אל הפועל את רפורמת הנמלים במטרה ליצור תחרות אמיתית בין כלל הנמלים אשר תשפיע על המשק הישראלי כולו ותבטיח הקטנת התלות של המשק הישראלי בנמלים אחרים , תחסוך זמן וכסף רב ליבואנים ויצואנים, תספק לתושבי ערי הנמל והמטרופולין אלפי מקומות עבודה ופעילות כלכלית המוערכת במיליארדי שקלים ותייצר תחרות בריאה בין הנמלים שבסופו של דבר יביאו להוזלת העלויות למגוון רחב של מוצרים.

חברת נמלי ישראל מטמיעה בשנים האחרונות את מודל ה- Landlord הרווח בנמלים המודרניים בעולם. מודל זה עומד בבסיס השינוי המבני בנמלים בישראל, ומבוסס על עקרון ההפרדה בין פיתוח תשתיות לאומיות ,שנעשה ע"י זרוע של המדינה, לבין התפעול השוטף של המסופים השונים במרחב הנמל, המתבצע על ידי חברות פרטיות מתחרות. כחלק מהרפורמה הרחיבה החברה את פעילותה במספר תחומים. בשנה האחרונה עברו מחלקות הים של נמלי חיפה ואשדוד תחת ניהולה של חנ"י במטרה להבטיח את הגברת התחרות והיעילות בין הנמלים הקיימים והחדשים על ידי העלאת רמת שירות שתביא להוזלת מחירים באמצעות שירותי תעבורה ימית שוויוניים, יעילים ובטיחותיים לכלל הלקוחות במרחב הנמלי.

בשונה מבעבר, חברת נמלי ישראל מקדמת בשנים האחרונות פרויקטי תשתיות מורכבים לא רק בתחום הימי. לאחרונה קיבלה לידה לקדם ולפתח מערכת דרכים מתקדמת, נוחה ונגישה שתחבר את באי הנמלים לצירי התחבורה הראשיים בחיפה ובאשדוד ותקל על עומסי התנועה בערים. בחיפה לדוגמה, פרויקט מערך הכבישים נעמד בהיקף של כ- 2 מיליארד שקלים הכולל הקמת מנהרת תשתיות תת-קרקעית באורך של כ- 2,200 מ', סלילת כבישים, הקמת מסילת רכבת שתתחבר למסילת החוף הקיימת, מנהרה באורך של כ- 100 מ' לצורך מעבר של הרכבת והקמת 7 גשרים ועוד.

חברת נמלי ישראל רואה יעד מרכזי בהנחת התשתיות שיתנו מענה לסחר הישראלי ויאפשרו את הרחבת הפעילות העסקית במרחב הנמלים תוך ייעול השרשרת הלוגיסטית. ניהול הנכסים בתחומי הנמלים , כולל גם תכנון והקצאה של נכסים הדרושים להמשך הפעילות הנמלית, בראייה משקית ולאומית ארוכת טווח. החברה מעמידה לשימוש חברות הנמל, לתאגידים המורשים, ולגורמים שונים את המקרקעין ו/או המתקנים הנדרשים להפעלת המערכת הנמלית, מכשירה שטחים לוגיסטיים בעורף הנמלים ואף הקימה את פארק נמלי ישראל - פארק תעשייה ולוגיסטיקה חדש ומתקדם בעורף הנמלים באשדוד.

חברת נמלי ישראל בנתה מערך נמלי נרחב, איכותי ומתקדם שיוכל לתת את המענה הטוב ביותר לצרכי המשק בראיית הדורות באים ולמצות באופן המקסימאלי את הפוטנציאל הטמון במיקומה האסטרטגי של ישראל..